Amed de rayberîya KESK , DİSK û TMMOB’î de şayîya 1’ê Gulane ameye organîzekerdene. Mîtîngo ke Meydanê Îstasyonî de ame viraştene  xeylî sendîkayî kortejanê cîya-cîyayan rê ameyî têhet.
Temsîlkaranê HDP, DTK, ESP, TKP û CHP’yî ya pîya Grûba Hetkaranê Xoverdayîşî yê Amedsporî mîtîngî de cayê xo girewt.
Bi sebebê qedexeyê walîtîye cinîyê laçig sipîyî wexto derg nêeşkayî bikewê meydanî la tewr peynî de cinîyî  ser kewtê û resayî meydan. Mîtîng de şexsê Leyla Guvene de xoverdayîşê zîndanan bi sloganan ame silamkerdene. Dayîkê tepişteyan bi laçiganê xo yê sipîyan û tîlîlîlîyan  sefanê verînan de cayê xo girewt. Dayîkan destê yew bînan girewtî û bi rêzila merdimî balê ante xoverdayîşê grevê vêşanîye û rojeyê mergî yê ke semedê wedartişê tecrîdê serê Rayberê Şarê Kurdî Abdullah Ocalanî yenê viraştene.
Bi nameyê cinîyan Esra Adema ke Komîteya Hadreyîye ya Mîtîngî de ca gêna, dayîkî silam kerdî û va: ‘‘Ma demo ke tarîxkî ra ravêrenê.  Faşîzm vera şaran heme hêzê xo şuxuleneno. La ma kedkarî do vera faşîzmî bi xoverdayîşî ser bikewê.  Ma merg nê cuye, şer nê aşitî, bindestî nê azadîye wazenê û peynîya tewr peynî ma do ser bikewê.‘‘
